**5/8/2006**

**Nr 2/2006**

**Nr 2/2006          
  
Gøteborg 2006**Årets bokmesse i Gøteborg, "Bok og Bibliotek", har, i samarbeid med de nordiske PEN-sentrene og Den Internasjonale Forleggerforeningen (IPA) satt ytringsfrihet på sitt omfattende  seminarprogram. 11 av de nærmere 450 seminarene på bokmessen tar opp ulike ytringsfrihetsspørsmål.  Norsk PEN har ansvar for et eget seminar, "Om å skrive i eksil" (lørdag kl 15.00) med blant annet fribyforfatterne Chejerai Hove og Easterine Kire og et seminar om de internasjonale fribyene i samarbeid med ICORN, "Gjestfrihet uten grenser" der Orhan Pamuk og Amin Malouf er blant deltagerne (torsdag  kl 16.)  Swedish Exhibition Centre, Gøteborg, 21. - 24. september.  Du kan laste ned program og mer informasjon på denne lenken: [http://www.bok-bibliotek.se](http://www.bok-bibliotek.se/)

**ICORN etablert i Stavanger**I begynnelsen av juni avholdt ICORN (International City of Refuge Network for persecuted writers) sin første generalforsamling på Sølvberget i Stavanger. Nettverkets styre er identisk med styret for Sølvberget Kulturhus, prosjektdirektør er Helge Lunde med Stavangers fribykoordinator Ren Powell som midlertidig engasjert medarbeider, og det er nedsatt en rådgivende gruppe som skal bistå prosjektdirektøren, bestående av Chenjerai Hove (fribyforfatterne), Peter Ripken (fribyen Frankfurt), Magdalen Russell (fribyen Norwich), Raffaella Salierno (Katalansk PEN) og Kjell Olaf Jensen (Norsk PEN). Denne gruppen skal utarbeide forslag til statutter for nettverket innen neste generalforsamling våren 2007. Fribyer fra Norge, Sverige, Storbritannia, Tyskland, Spania og Mexico var representert, det samme var International PENs Writers in Prison Committee ved programdirektør Sara Whyatt, og nettverkets charter samt avtaleformularet mellom nettverkssenteret på Sølvberget og fribyene ble vedtatt. Bergen var også representert, noe som kanskje kan tyde på at Norges åttende friby er underveis?

**Tyrkiaseminar på Lillehammer**Under årets litteraturfestival på Lillehammer arrangerte Norsk PEN i samarbeid med Nansenskolen et tre timers seminar om retten til ytringsfrihet. Seminaret var todelt og handlet om 1) Hva gjør vi når forfattere/skribenter/utgivere trues på grunn av sin bruk av retten til ytringsfrihet; og 2) Ytringsfeihetssituasjonen i Tyrkia. Panelene besto av Chenjerai Hove, Anders Heger, Elisabet W. Middelthon og Kjell Olaf Jensen, og forsøket ble ansett som så vellykket at det forhåpentlig vil danne innledningen til et fastere samarbeid med Nansenskolen.

**International PENs kongress i Berlin**Nærmere 500 skribenter fra hele verden var samlet til International PENs 72. verdenskongress i Berlin i slutten av mai.  Norsk PENs delegasjon deltok aktivt i plenum, komitemøter og workshops.  International PENs mange arbeidsområder, inklusive ytringsfrihet, var i fokus når kongressen vedtok organisasjonens tre-års plan.

**Nok en tyrkisk rettsak**Historiker og fredsaktivist Pinar Selek ble i mai frifunnet for å ha plantet en bombe i den egyptiske basaren i Istanbul i 1998, en "bombe" til og med politiet har måttet innrømme var en gasslekkasje.  Det fryktes nå at påtalemyndighetene vil anke saken.  For å unngå dette, oppfordrer vi alle medlemmer til å sende brev til tyrkiske myndigheter der man uttrykker lettelse over at denne skandaløse saken fikk et positivt utfall.  Les mer om saken på :<http://www.internationalpen.org.uk/index.php?pid=33&aid=464>  der du også finner adresser til tyrkiske myndigheter.  Se også Kjell Olaf Jensens artikkel på<http://www.norskpen.no/pen/Pinar%20Selek.html>

**TV-aksjonen**Som tidligere omtalt i vår årsmelding, søkte Norsk PEN TV-aksjonen 2007 sammen med Human Rights House Foundation (HRH) innen fristen 1. mai i år.  NRK har nå avgjort at TV-aksjonen for 2007 går til UNICEF.  Under mottoet ”Nå er det barnas tur”, skal innsamlede midler fra aksjonen brukes til tiltak knyttet til forebygging av HIV-smitte blant barn og unge, og omsorg for foreldreløse og andre sårbare barn.  Norsk PEN gratulerer UNICEF og kommer tilbake med en ny, forbedret søknad til NRK innen neste års frist.

**Norsk PENs nye hjemmesider**Norsk PENs nye hjemmesider er nå tilgjengelige på nettet og på den samme nettadressen som tidligere.  Sidene er enklere å oppdatere for oss som arbeider med dem til daglig, og de vil også være enklere å laste ned for brukerne.  I tillegg inneholder de nye sidene nye, avanserte søkerfunksjoner som vi vil tro kan være nyttig for brukere som søker etter et spesielt tema/land eller et spesielt navn.  Norsk PEN tar gjerne tilbakemeldinger fra medlemmene og vi ønsker alle forslag til ytterligere forbedringer velkommen.

**Nye medlemmer**Følgende er registrert som nye medlemmer i Norsk PEN siden forrige nyhetsbrev: Berit Dahl Soltvedt, John Erik Bøe Lindgren, Adam Donaldson Powell,  Ingvild Burkey, Eva Ramm,Terje Holtet Larsen, Vibeke Løkkeberg, Helge Rykkja, Jørgen Gunnerud, Frank O. Anthun, Øivind Hånes, Øyvind Ellenes, Eirik Ingebrigtsen, Frank A. Jenssen, Kjell Haug, Per Petterson, Abera Lemma, Marit Kaldhol, Bjørg Egeland Løkken, Per Petterson, Kristine Næss, Jan Ove Ulstein, Gabriele Haefs, Ingvar Ambjørnsen, Tor Sæther og Aud Korbøl.